|  |
| --- |
|  |
|  |

תאריך:-‏ ‏24 אפריל 2017

לכבוד

דר' שרף, פסיכיאטר מחוזי

כאן.

הנדון:- בקרת פתע במחלקה הפסיכיאטרית בבי"ח ברזילי.

תאריך ביצוע הבקרה:- 20/03/17

נוכחים בבקרה- ד"ר רוני שרף- פסיכיאטר מחוזי

אירנה רויטמן- ע. פסיכיאטר מחוזי לבקרה

פזית קרייף- עו״ס בקרה.

נערכה בקרת פתע ביום 20/03/17 בשעה 16:00.

המחלקה לאחר שיפוץ, משרה אווירה מאד נעימה. צבעים בהירים, קישוטים, מוארת.

הלובי מצוייד בכיסאות ישיבה, טלוויזיה גדולה וספריה עם ספרים בשפות שונות. בלובי ארון חשמל, מסודר בפנים אך דלתותיו אינן נעולות ולא נסגרות כראוי.

חדרי החולים המיועדים לשלושה מאושפזים מכילים 4 מיטות, 4 ארוניות אך ארון בגדים המיועד ל3 אנשים בלבד. חלק מהחולים התלוננו ששני אנשים צריכים להתחלק בארון אחד ואף צפינו בחולה המאכסן את חפציו האישיים בשקיות גדולות ליד מיטתו. ישנם חדרים לשני מאושפזים העומדים בתקן עם כל הציוד הנדרש.

במקלחות ישנו מוט לתליית ראש מקלחת אשר נראה כיכול להוות סכנה. ידיות האחיזה מחוברות לקיר בצורה אנכית ולא באלכסון. המקלחות ללא וילון, ללא מתקן להנחת סבון ושמפו וכו' ואין מתקן להנחת בגדים נקיים. לציין כי החולים התלוננו על כך.

במחלקה קיים חדר קשירות המיועד להגבלות בלבד. בחדר, דלת פלדלת אטומה, ללא חלון, שניתנת לפתיחה מבחוץ ע"י כרטיס עובד או מפתח הנמצא ברשות הצוות. מבפנים פתיחת פרפר. בחדר ישנן מצלמות אשר נותנות אפשרות לצפות בכל החדר. בנוסף ישנו רמקול בעזרתו יכול החולה לדבר עם תחנת האחיות ואחות יכולה להשיב לו. בחדר שלוש מיטות פאולר, שלושה פרגודים וארונית אחת. החלונות מפלסטיק עם סגירה ידנית ישנה וחלודה. בחדר יש ונטה, מזגן, גלאי עשן וספינקלרים. על הקיר תלוי שעון שאינו עובד. לדברי האחות האחראית משמרת, בזמן קשירה מקבעים את המיטות עם הבלם של הגלגלים. בהמשך ישלח למחלקה ע"י צוות הבקרה נוהל קשירה בכדי לרענן את בקיאות הצוות בנוהל ולתקן את הליקויים הקיימים. בתחנת אחיות ישנו ספר קשירות תקני. רישום של בדיקות האחות את החולה הקשור נמצא בדפים נפרדים בטופס אשר נבנה ע"י המחלקה ונמצא בתיק החולה הקשור. בדיקה של טפסים אלו ורשומות סיעודיות נוספות תתבצע במסגרת בקרה אחרת.

המחלקה מצוידת במצלמות לצפייה בכניסה, בלובי, בפרוזדור ובחדר אוכל.

בחצר המחלקה ישנה פינת עישון מוזנחת מאד ומלוכלכת. לדברי החולים, הם שוהים בפינת העישון זמן לא מבוטל והיו רוצים שינקו ויסדרו שם. במיוחד לאור תלונות רבות מכל החולים שרואיינו (9) על חוסר תעסוקה בשעות הבוקר. החולים מתלוננים על כך שאין קבוצת בוקר. חוסר בפעילות קבוצתית הפריע הן למאושפזים הוותיקים והן לחדשים אשר הביעו קושי ליצור קשר עם שאר המאושפזים במיוחד לאור החוסר בדינמיקה קבוצתית ופעילות מחברת. בערב הבקרה התקיימה קבוצה לעשיית בובות מגרבי ניילון. את הקבוצה הפעילו מספר מתנדבות. לדברי החולים, קבוצות כאלה מתקיימות לעיתים קרובות. השלטים של הטלוויזיה והמזגן נמצאים אצל אנשי הצוות וניתנים לחולים על פי בקשתם. החולים שרואיינו התלוננו על כך שאין קפה וחלב במחלקה וגם אם מביאים מהבית את המצרכים, אין כוסות.

הארוחות מגיעות מהמטבח המרכזי בעגלות מחוממות. עם זאת, חלק מהחולים התלוננו שהאוכל לא חם מספיק. ארוחת ערב ניתנת בשעה 17:45 וארוחת לילה מוגשת בשעה 20:00.

לסיכום, החולים הביעו שביעות רצון מלאה מהצוות המטפל, מהיחס אליהם ומהתנהלות המחלקה, פרט לדברים שצוינו בדו״ח.

נספחים:

* לוח פעילות המחלקה
* נוהל קשירה

בברכה,

צוות בקרה מחוז דרום

העתקים:

המבוקר.

תיק המסגרת.